Natten til torsdag var den koldeste nat i 2022. Det gav travlhed dagen derpå.

Det var en ubehagelig overraskelse, som Erik Eriksen vågnede op til torsdag morgen. Da han skulle åbne for vandhanen, kom der kun få brune dråber ud. Der var noget galt. Hjørring VVS blev øjeblikkeligt tilkaldt, og her var dommen soleklar. Vandrørene var frosset til. - Problemet er faktisk herfra og hele vejen ind over hans loft, fordi der kan vandet være frosset, da vandet har stået stille et stykke tid, siger Erik Nørgaard fra Hjørring VVS, mens han går og peger ude i sidebygningen til boligen. Årets koldeste De forskellige målestationer i det nordjyske viste gennem natten omkring 14 minusgrader. Det er den hidtil laveste temperatur i 2022. Men hos Bente og Erik Thomsen, som bor godt to kilometer fra Erik Eriksen, var temperaturen endnu længere nede. - Det var rigtig koldt. Vi var nede på 16,5 minusgrader omkring klokken 01:00 og 02:00, siger Bente Thomsen. Ægteparret bor i et lavt område, og derfor er der ofte lidt koldere hos dem end andre steder. - Vi har vand på begge sider. For bare en uge siden havde vi det lidt varmere, men når først vandet er kølet ned på begge sider, så bliver det også koldt hernede, siger Erik Thomsen. Parret kan ikke huske, hvornår de sidst har målt så lav en temperatur, men de havde på fornemmelsen, at det ville blive ekstra koldt. Inden sengetid omkring midnat målte de 14,7 minusgrader. - Ude i gangen hvor vi ikke har så meget varme på, var der et lille lag is på indersiden af vinduet. Så ved man, det er koldt, siger Bente Thomsen. Travlhed hos VVS'er Erik Eriksen var ikke den eneste, som oplevede problemer med kulden torsdag morgen. Op ad formiddagen havde Hjørring VVS fået omkring 15 henvendelser fra folk, som måtte bede om hjælp. - Der har været meget travlt i dag. Masser af rørsprængninger og olie- og gasfyr, der stopper. Der er meget travlt, siger Lars Jungersen, der er daglig leder hos VVS-firmaet. Erik Nørgaard har identificeret problemet på Erik Eriksens loft, og planen er klar. - Vi skal have noget strøm på. Sætte nogle elkabler op. Man kan få sådan nogle varmekabler, men lige nu er vi nødt til at have strøm til. Sådan et optøningsapparat som vi sætter på flere forskellige steder, og så tør det op, forklarer han. Erik Eriksen får formentlig vand tilbage i vandhanen i morgen. Og indtil da kan han klare sig. - Jeg har jo kolde øl. To forskellige typer. Jeg har vin. Rødvin, hvidvin. Jeg har det hele. Sodavand, saftevand, siger han. Og så må tandbørstningen ske uden vand. - Jeg må børste mine tænder i en...ja...i en Tuborg, siger han.